Enkelma waarsku: Loop lig vir seksoortreders
JY LEES NOU Enkelma waarsku: Loop lig vir seksoortreders
'n Enkelma wat gedink het sy ware liefde gevind, maar later uitgevind het haar man het haar dogter seksueel aangerand, doen 'n beroep op enkelouers om seker te maak hulle raak nie deurmekaar met seksuele oortreders nie.
Die vrou, wat net bekendstaan as Catherine (34), van Loveland in die Amerikaanse deelstaat Colorado, het 'n video gemaak waarin sy haar verhaal met flitskaarte vertel.
Sy wys kykers hoe "normaal" Aaron Tyrell Scott voorgekom het toe sy twee jaar gelede met hom begin uitgaan, en hoe lief hy vir sy ma en vriende is. Toe hy aanvanklik daarvan beskuldig word dat hy haar dogter seksueel aangerand het, het hy dit ontken, maar DNS-toetse het die teendeel bewys.
Lees ook: Ouers in trane oor jong Asperger-lyer se roerende gedig
Sy sluit haar video af met 'n pleidooi waarin sy enkelsma's vra om op die seksoortrederslys in te gaan en seker te maak of die persoon wat hulle in hul lewe toelaat, nie daarop aangedui word nie.
Suid-Afrika het ook so register, maar die inligting is nie geredelik beskikbaar nie. Die lys van mense wat deur 'n hof gevonnis is weens seksuele oortredings, is wel daar om werkgewers in die openbare en privaat sektor – soos skole, kleuterskole en hospitale – die geleentheid te bied om seker te maak of die mens wat hulle wil aanstel, geskik is om met kinders en verstandelik gestremdes te werk.
Lees ook: Jong Anakin Skywalker met geestesgesondheidsprobleme gediagnoseer
"Die register is daar om kinders en gestremdes te beskerm teen seksuele oortreders," sê die registrateur van die nasionale register, Ntombizodwa Matjila, wat verbonde is aan die departement van justisie en grondwetlike ontwikkeling.
Tog mag die lys mag glad nie aan die publiek bekendgemaak word nie, maar mense kan wel 'n versoek rig om 'n sertifikaat wat bewys dat hulle nie op die lys is nie.